P. Paška, poslanec: (2003-11-05):
„Účastník právneho úkonu predložil originál uznesenia Výkonného výboru Fondu národného majetku, číslo nie je uvedené, zo dňa nie je uvedené, obsahujúceho rozhodnutie o založení obchodnej spoločnosti, akciovej spoločnosti, so 100-percentným, slovom, jednostopercentnou majetkovou účasťou Fondu národného majetku Slovenskej republiky, Drieňová 27, Bratislava 821 01, identifikačné číslo organizácie“ pre vašu pozornosť „je 17 333 768, zapísaného v Obchodnom registri Okresného súdu Bratislava I – oddiel Po, vložka č. 30/B –, o vyčlenení peňažných,“ zrejme je tu preklep, „prostriedkov potrebných na peňažný vklad základného imania a na zariadenie rezervného,“ myslím, že tu malo byť uvedené zriadenie, „fondu spoločnosti a poverenie na výkon všetkých úkonov súvisiacich so založením akciovej spoločnosti a následne na výkon všetkých práv a povinností zakladateľa a akcionára novozaloženej spoločnosti.“ Tu pre tých, ktorí nevedia, ako sa tvoria a čo sú rezervné fondy, veľmi krátko poviem, že zákonná povinnosť tvoriť, tá povinnosť vyplýva zo zákona vo výške 10 %. „Účastník právneho úkonu po vyhlásení, že je spôsobilý na právne úkony, ma požiadal o spísanie tejto notárskej zápisnice. Zakladateľská listina o založení súkromnej akciovej spoločnosti Veriteľ, a. s., bez výzvy na upísanie akcií.“ Ešte raz., nie sú to čísla, poviem, že je to zakladateľská listina o založení súkromnej akciovej spoločnosti Veriteľ, a. s., zakladateľ Fond národného majetku Slovenskej republiky, Drieňová 27, Bratislava 821 01, identifikačné číslo organizácie 17 333 768, zapísané v Obchodnom registri Okresného súdu Bratislava I, oddiel Po, vložka č. 30/B, ako nasleduje druhá strana, právnická osoba v zmysle zákona, nie je to tu uvedené, ale predpokladám, že tam bude Obchodný zákonník, nie je tu uvedené zastúpenie, rodné číslo, trvalé bydlisko, rozhodnutie o založení akciovej spoločnosti Veriteľ, a. s., bez výzvy na upisovanie akcií v zmysle § 172 Obchodného zákonníka a údaje – za týmto účelom spisuje túto zakladateľskú listinu. Čl. 1 Obchodné meno a sídlo spoločnosti. Obchodné meno spoločnosti je Veriteľ, a. s., sídlo spoločnosti je Limbová 2, 831 01 Bratislava. Čl. 2 Predmet činnosti. Opäť dávam do pozornosti, že práve predmet činnosti a jeho rozsah tejto štátnej alebo súkromnej akciovej spoločnosti vzbudil a naďalej vzbudzuje takisto nedôveru u subjektov, ktorých sa to týka. Tu chcem oceniť, že pán minister včera na zasadnutí výboru rešpektoval návrh pani predsedníčky výboru aj nás poslancov. A myslím, že sa dohodol s predstaviteľom z fondu, neviem, kto bol ten pán, že bude predmet činnosti tejto akciovej spoločnosti zúžený. Prečo? Myslím, že, dovolím si to odôvodniť v zmysle zákona o rozpočtových pravidlách č. 303/1995 Z. z. V zmysle neho vlastne vláda svojím uznesením prijala možnosť založenia právnickej osoby tohto typu. Pritom tento akt bol naozaj legitímny až do momentu, kde naozaj predmet činnosti takejto právnickej osoby, ktorá je v zmysle tohto zákona č. 303/1995 Z. z. oprávnená vykonávať vysporiadanie finančných záväzkov štátu, ktoré ostali na ťarchu štátu pri prevode majetku štátu na iné osoby, v danom prípade to bol projekt realizovaný v zmysle zákona č. 416/2001 Z. z. o prevode na VÚC a mestá a obce, nemôže podľa nás mať takýto rozsah predmetu činnosti. Ten predmet činnosti naozaj mal byť účelovo viazaný na úkony súvisiace s vysporiadaním záväzkov, tak ako to hovorí zákon č. 303/1995 Z. z. A jednoznačne som presvedčený, že doba fungovania od zaregistrovania takejto spoločnosti musí byť ohraničená v predmete činnosti výlučne do ukončenia všetkých operácií súvisiacich s vysporiadaním finančných záväzkov štátu voči uvedeným aktom, ktoré súviseli s prevodom majetku. Čo má ale zaregistrovaná táto spoločnosť? Predmet činnosti spoločnosti je a) faktoring a forfaiting, realizácia finančných operácií v oblasti obchodu a služieb v rozsahu voľnej živnosti, b) sprostredkovateľská činnosť v rozsahu voľnej živnosti, neviem, čo komu chce Veriteľ sprostredkovávať, c) poradenská a konzultačná činnosť v oblasti ekonomiky a obchodu, činnosť ekonomických poradcov d) a e) sprostredkovanie predaja, prenájmu a kúpy nehnuteľností. Ešte tomu rozumiem pri c) a d), pretože ostatné osobné náklady sú ten najlegitímnejší spôsob, ako dostať prebytok výnosov z účtov tam, kde ich treba. Ale prečo má uvedená akciová spoločnosť zaregistrované sprostredkovanie predaja, prenájmu a kúpy nehnuteľností, tomu už naozaj nerozumiem, obzvlášť ak pri obavách, ktoré boli interpretované v rámci celého projektu a ktoré išli do odôvodnení, že má verejnosť právo sa domnievať, že môže byť zneužitý objem finančných pohľadávok kumulovaných na súvahových účtoch tejto právnickej osoby aj na kapitalizáciu v zdravotníckych zariadeniach alebo v zdravotných poisťovniach alebo dokonca za uplatnenie na hnuteľnom a nehnuteľnom majetku, domnievam sa, že naozaj je nevyhnutné, aby sa predmet činnosti spoločnosti upravil výlučne pre potreby projektu a výlučne pre vysporiadanie finančných záväzkov, ktoré zostali ako ťarcha štátu po prevode majetku na vyššie územné celky a na mestá a obce. So spomenutým súvisí čl. 3. Je to doba trvania spoločnosti. A tu je napísané, že spoločnosť sa zakladá na dobu neurčitú ako súkromná akciová spoločnosť a vzniká dňom zápisu do Obchodného registra, spoločnosť sa zakladá bez výzvy na upisovanie akcií v súlade s ustanoveniami § 172 a následne Obchodného zákonníka, pretože zakladateľ sa rozhodol, že splatí celé základné imanie spoločnosti. Opäť, ako som už uviedol, myslím, že to ohraničenie existencie tejto právnickej osoby by malo byť v zmysle zákona č. 303/1995 Z. z. A ja, samozrejme, chápem, že je to nevyhnutné z pohľadu navrhovateľa alebo tvorcu celého projektu oddlženia, ktorý okrem toho, že, samozrejme, nemá žiadne peniaze, má ešte aj ďalší háčik, že nevieme, akými mechanizmami sa niektoré operácie uskutočnia, ale hlavne nie je ani tvorcovi projektu známe, či sa mu a kedy sa mu vôbec podarí oddlžiť. Až na základe iniciatívy z profesionálneho terénu alebo aj nás poslancov sme sa postupne dozvedali určité parciálne informácie, ktoré prichádzali dnes. A opravte ma tí, ktorí máte iné informácie. Pán minister hovorí o celkovom oddlžení v horizonte roku 2005 alebo 2006, pričom naozaj neodpovedá na otázku, aké zdroje a odkiaľ zdroje budú. Vieme, odkiaľ budú. Jediná relevantná interpretácia zdroja finančných prostriedkov je boj s tými nenažrancami, ktorí tie peniaze za roky prešustrovali. Čl. 4, ktorý obsahuje táto zakladateľská listina, má základné imanie spoločnosti a vklad zakladateľa. Základné imanie spoločnosti je 1 mil. Sk a bude tvorené výlučne peňažným vkladom zakladateľa. Základné imanie bude splatené tak, že pred zápisom spoločnosti do Obchodného registra splatí zakladateľ 100 % základného imania, t. j. 1 mil. Sk. Čl. 5 Počet akcií, ich menovitá hodnota a emisný kurz. Opäť pre tých , ktorí náhodou počúvate, je to veľmi zaujímavá interpretácia a veľmi háklivé miesto uvedenej právnickej osoby z pohľadu obáv všetkých poskytovateľov. Ale chcem povedať, že upozorňujem na to preto, že tá súvislosť sa vyjaví v plnej nahote, až keď budem ctené kolégium oboznamovať s presným znením stanov. Ja to hovorím len preto, aby ste dali tieto veci do súvislosti. Počet, menovitá hodnota, forma a podoba, druh akcií je 10 kusov kmeňových akcií na meno, číselné označenie akcií je 01 až 10, menovitá hodnota je jednej akcie 100 000 Sk. Akcie budú vydané v listinnej podobe a nebudú verejne obchodovateľné. Opäť dovolím avizovať to, čo príde v znení stanov, kde sa dostaneme aj do veľmi zaujímavých interpretácií, ktoré umožňujú predstavenstvu prijímať rozhodnutie o znižovaní hodnoty nominálu akcie, zvyšovaní hodnoty akcie, umožňujú predstavenstvu prijímať rozhodnutie o prevode akcie na meno, o zmene charakteru a tak ďalej a tak ďalej. Ale budeme čítať presne stanovy, aby všetky tieto súvislosti boli jasné. Prevoditeľnosť akcií na meno nie je obmedzená. Opäť je to snáď sen tej obavy poskytovateľov, ktorí nič nechcú, len primeranú mieru garancie, že ak pôjdu do tohto projektu, ktorému nikto od začiatku s výnimkou možno jeho tvorcov a niekoľkých ľudí nedôveruje, aby dostali garancie, aby minimálne veci, ktoré vyplývajú z logiky konštrukcie projektu a súvisiacich dokumentov, boli garantované, že tak to nebude. Emisný kurz, za ktorý spoločnosť akcie vydáva, 1 akcie spoločnosti je 110 000 Sk. Rozdiel medzi emisným kurzom a menovitou hodnotou kmeňových akcií spoločností je 100 000 Sk a predstavuje emisné ážio určené na vytvorenie rezervného fondu spoločnosti pri vzniku spoločnosti vo výške 10 % základného imania. To je ten odkaz na Obchodný zákonník. Vklad zakladateľa je peňažný vklad vo výške 1 mil. Sk, čo predstavuje upísanie 10 akcií spoločnosti. Príplatok nad hodnotu peňažného vkladu zakladateľa, t. j. emisné ážio vo výške 100 000 korún slúži na vytvorenie rezervného fondu spoločnosti pri vzniku spoločnosti. Peňažný vklad jediného zakladateľa a príplatok nad hodnotu jeho peňažného vkladu budú splatené pred zápisom spoločnosti do Obchodného registra v plnom rozsahu, t. j. vo výške 1,1 mil. Sk. Zakladateľ upisuje 10 kusov kmeňových akcií na meno v menovitej hodnote 1 akcie 100 000 Sk zaplatením emisného kurzu 110 000 Sk za 1 kus upísanej akcie spoločnosti. Čl. 6 Správca vkladu. Ku dňu zápisu akciovej spoločnosti do Obchodného registra je správcom vkladu menovaný Fond národného majetku Slovenskej republiky, Drieňová 27, Bratislava 821 01, identifikačné číslo organizácie je 17 333 768, zapísaný v Obchodnom registri Okresného súdu Bratislava I – oddiel Po, vložka č. 30/B, zastúpená... Opäť údaje nie sú uvedené. Čl. 7 Stanovy akciovej spoločnosti. Avizujem, že, samozrejme, notárska zápisnica obsahuje len základné články stanov, takže ich prebehneme veľmi rýchlo, ale budete mať možnosť sa oboznámiť so znením celých stanov, tak ako ich budem čítať. Takže čl. 7 Stanovy akciovej spoločnosti. Zakladateľ schválil stanovy akciovej spoločnosti Veriteľ, akciová spoločnosť, ktoré sú neoddeliteľnou súčasťou tejto notárskej zápisnice. Čl. 8 Orgány akciovej spoločnosti, valné zhromaždenie, 4. strana, predstavenstvo, dozorná rada, sú to opisy, tak to len preto spomínam, aby ste rozumeli, prečo to tam je. Zakladateľ v zmysle stanov rozhodol o vymenovaní týchto členov dozornej rady spoločnosti. Členmi dozornej rady sú Ing. Daniel Végh, trvale bytom, myslím, že už tieto údaje som použil, tak nebudem vás tým zaťažovať. Tie mená, myslím, až na, a to sa musím pozrieť, pána Králika sú totožné z návrhu uznesenia, nie, aj pán Králik, aj pán Pažitný bol... (Hlasy z pléna.) Dobre, čiže tie mená som vám už spomínal, keď som citoval z návrhu uznesenia Prezídia Fondu národného majetku, ide o tie isté osoby. Členov predstavenstva zvolí dozorná rada spoločnosti na svojom prvom zasadnutí, ktoré sa uskutoční bez zbytočného odkladu po založení spoločnosti. Čl. 9 Konanie za spoločnosť. Vo všetkých veciach zaväzujúcich spoločnosť vo vzťahu k tretím osobám sú oprávnení konať a podpisovať predseda predstavenstva spoločne s jedným členom predstavenstva. Podpisovanie za spoločnosť sa vykoná tak, že k vytlačenému alebo napísanému názvu spoločnosti pripoja podpisujúci svoj vlastnoručný podpis. Podotýkam, že ide o štandardnú a obvyklú formu vedenia a konania v akciových spoločnostiach. Čl. 10 Rezervný fond. Spoločnosť vytvára pri svojom vzniku rezervný fond najmenej 10 % základného imania. Tento fond je povinná každoročne dopĺňať o sumu určenú v stanovách, najmenej však vo výške 10 % z čistého zisku vyčísleného v riadnej účtovnej uzávierke až do dosiahnutia výšky rezervného fondu určenej v stanovách, najmenej však do výšky 20 % základného imania. Tu naozaj chcem vidieť, ak naozaj bolo navýšenie imania na 3,45 mld. korún, ako je uvedené, ako chce zakladateľ splniť tvorbu fondu v zmysle ustanovení, ku ktorým sa zaviazal pri registrácii spoločnosti. To je zo zákona, tí, ktorí tomu rozumejú, vedia, o čom hovorím. Čl. 11 Predpokladané náklady spoločnosti súvisiace s jej založením a vznikom. Je to veľmi zaujímavá informácia. Škoda, že nie je k dispozícii. Veľmi rád by som ju, a nielen ja, ale možno aj moje ctené kolegyne a kolegovia, dostal. Takže pri predpokladaných nákladoch spoločnosti súvisiacich s jej založením a vznikom náklady spoločnosti súvisiace s jej založením predstavujú predovšetkým odmena advokáta a jeho hotové výdavky určené podľa vyhlášky č. 163/2002 Z. z., potom odmena notára za spísanie notárskej zápisnice osvedčujúcej zakladateľskú listinu spoločnosti, určená podľa osobitného predpisu, a rozhodnutie jediného zakladateľa a výdavky spojené s vydaním živnostenských opatrení na predmet podnikania spoločnosti spolu cirka... Bohužiaľ, v opise notárskej zápisnice, ktorú mám k dispozícii, nie sú údaje uvedené, preto využívam po prvýkrát možnosť a prítomnosť pána ministra, či by sme mohli dostať informáciu, koľko stálo založenie tejto spoločnosti Fond národného majetku. Pýtam sa vedomý si toho, že dostanem číslo, ktoré zodpovedá plus-mínus štandardu, pretože naozaj výška takýchto nákladov súvisí s osobitným predpisom. Pýtam sa ale preto, že celý čas je odmietaný štandardný spôsob oddlžovania používaním administratívy a inštitútov, ktoré v Slovenskej republike existujú, aj s príslušným personálnym zázemím s tým, že tento spôsob je lacnejší. Minimálne už náklady spojené s registráciou spoločnosti sú náklady nad rámec, ktoré, aj keď možno v marginálnej výške, niekoľko stotisíc korún, a rád tento údaj dostanem, mohli pomôcť niektorej malej lekárni v Trebišove alebo niektorému menšiemu zdravotníckemu zariadeniu na Slovensku. (Potlesk.) Piata strana, čl. 12 Voľba práva. Vzťahy medzi zakladateľom spoločnosti a spoločnosťou sa riadia slovenským právom. Vzhľadom na jednorazové založenie akciovej spoločnosti zakladateľ, nie je uvedený, ale je ním fond, rozhodol o založení spoločnosti. Schválil stanovy spoločnosti, ktoré sú neoddeliteľnou súčasťou tejto zápisnice, a rozhodol o menovaní členov dozornej rady uvedených v čl. 8 tejto notárskej zápisnice. O tom notárka túto notársku zápisnicu napísala, účastníka oboznámila s jej obsahom a tento ju na znak súhlasu pred ňou vlastnoručne podpísal ako JUDr. ten a ten, nie je to tu uvedené, to nie je podstatné, osvedčila, že tento odpis doslovne súhlasí s prvopisom notárskej zápisnice uloženým v zbierke listín notárskeho úradu, čo nie je uvedené. Takže ešte raz, prosím vás, otázka z tohto prvého dokumentu je, koľko boli náklady na vznik spoločnosti. Ďalším veľmi dôležitým dokumentom je stanovisko právneho odboru Fondu národného majetku Slovenskej republiky. Právny odbor Fondu národného majetku Slovenskej republiky nemá pripomienky k predloženému návrhu na založenie akciovej spoločnosti Veriteľ, a. s., k zakladateľskej listine a k stanovám akciovej spoločnosti Veriteľ, akciová spoločnosť. Je tu podpísaný pán riaditeľ právneho odboru. Dovoľte, aby som prešiel teraz a oboznámil vás so stanovami akciovej spoločnosti Veriteľ, tak ako boli zaregistrované s príslušnou notárskou zápisnicou, ako akt nevyhnutný na registráciu tejto akciovej spoločnosti. V I. časti Základné ustanovenia, čl. I Obchodné meno a sídlo spoločnosti, obchodné meno spoločnosti (ďalej len „spoločnosť“) je veriteľ. Sídlo spoločnosti je Limbová 2, 831 01 Bratislava, Slovenská republika. Spoločnosť je súkromnou akciovou spoločnosťou. Čl. II Predmet podnikania. Predmet podnikania spoločnosti je faktoring a forfaiting, realizácia finančných operácií v oblasti obchodu, služieb v rozsahu voľnej živnosti, sprostredkovateľská činnosť v rozsahu voľnej živnosti, poradenská a konzultačná činnosť v oblasti ekonomiky a obchodu, činnosť ekonomických poradcov a sprostredkovanie predaja, prenájmu a kúpy nehnuteľností. Znovu len pripomeniem, že toto je jeden z najproblematickejších bodov stanov tejto spoločnosti. Ja pevne verím, že tak ako pán minister sľúbil vo výbore pre zdravotníctvo, kde sa včera prerokovala správa, ktorú poskytol tejto Národnej rade, že úkony súvisiace so zúžením, lebo myslím, že tak sme to pomenovali, predmetu činnosti uvedenej akciovej spoločnosti budú vykonané čo najrýchlejšie tak, aby bola odstránená jedna pripomienka z veľkého množstva pripomienok aj odbornej verejnosti. Čl. III Doba trvania spoločnosti. Spoločnosť je založená na dobu neurčitú. Už som hovoril, že sa domnievame, že takisto spoločnosť by mala práve v súvislosti s projektom, ktorý by mal mať veľmi jasne vymedzené postupnosti, ale aj horizonty, časové lehoty, dôjsť postupne k zmene stanov tak, aby činnosť tejto spoločnosti naozaj bola ohraničená dobou realizácie náplne, na ktorej zrejme sa dohodne alebo ktorú podporujú len autori a ktorú striktne odmieta nielen politická opozícia, ale aj odborná a verejná opozícia. Čl. IV Základné imanie spoločnosti. Výška základného imania spoločnosti je 1 mil. Sk, základné imanie spoločnosti ku dňu jej vzniku je tvorené výlučne peňažným vkladom zakladateľa. Základné imanie spoločnosti môže zvýšiť alebo znížiť valné zhromaždenie spoločnosti v súlade s právnymi predpismi a týmito stanovami. Tu by som sa opäť vrátil k tej sume 3,45 mld. korún, ktorá je uvádzaná ako objem finančných prostriedkov vložený na navýšenie základného imania. Vzhľadom na to, že nie je pre mňa dostupná zápisnica z predstavenstva spoločnosti, teda z valného zhromaždenia spoločnosti, tak ako je to uvedené v stanovách, chcel by som požiadať, či by mohla byť poskytnutá, aby sme zistili dve veci, jednak či naozaj valné zhromaždenie rozhodlo o navýšení základného imania spoločnosti a jednak či splatilo v zmysle stanov takto navýšené základné imanie. Čiže druhá požiadavka ide týmto smerom, to znamená, či vieme dostať kópiu uznesenia z valnej hromady akciovej spoločnosti Veriteľ o tom, že bolo základné imanie navýšené do výšky 3,45 mld. a kedy bolo ono splatené. Čl. V Spôsob splácania akcií, dočasné listy. Akcionár je povinný, pokiaľ ide o peňažné vklady, splatiť pri upísaní akcií aspoň 30 % emisného kurzu ním upísaných akcií spoločnosti (ďalej len „akcie“). Zvyšnú časť emisného kurzu upísaných akcií je povinný splatiť najneskôr do jedného roka od upísania akcií, je to obvyklý spôsob, súvisí to aj s tým, čo som hovoril pred chvíľkou, a znovu zdôrazňujem, rád by som videl uznesenie valnej hromady o navýšení a o reálnom plnení, či je naozaj v skutočnej výške alebo je vo výške 30 %, ako umožňujú stanovy. Pri porušení povinnosti splatiť emisný kurz upísaných akcií alebo len časť v lehote určenej stanovami je upisovateľ povinný zaplatiť úroky z omeškania vo výške 20 %. Ajhľa, nielen poskytovatelia, ktorí roky financujú dlhy a štandardným, oprávneným spôsobom v zmysle platných zákonných noriem, si uplatňujú tzv. príslušenstvá, ale dokonca aj niektoré firmy 20 %... (Hlasy z pléna.) A podotýkam, že hovorím, aby sme sa rozumeli, aj toto je úplne legitímne a v zmysle zákona. Ja len chcem upriamiť vašu pozornosť, pretože jeden z neuralgických bodov celého projektu je odmietanie legitímnych nárokov poskytovateľom, legitímnych nárokov, hovorím nielen o istine, ale hovorím aj o príslušenstve. Ak hovoríme o parite, ak hovoríme o právnych istotách, jednoducho sa pýtam, prečo inštitút niekde platí a niekde neplatí? (Potlesk.)  Aj stanovy tejto spoločnosti sú toho jasným dôkazom. V ďalšom sa postupuje podľa ustanovení § 177 Obchodného zákonníka. Bod 3. Základné imanie spoločnosti môže zvýšiť alebo znížiť valné zhromaždenie spoločnosti (ďalej len „valné zhromaždenie“ alebo „VZ“) v súlade s platnými právnymi predpismi v Slovenskej republike a týmito stanovami. A teraz pri zvyšovaní základného imania nepeňažným vkladom, pri tých nehnuteľnostiach, to hovorím len pre toho, ak to niekto počúval, čo som hovoril o tom predmete činnosti, je akcionár povinný splatiť svoj nepeňažný vklad do 15 dní odo dňa upísania akcií zodpovedajúcich tomuto nepeňažnému vkladu. Táto povinnosť je splnená odovzdaním nepeňažného vkladu spoločnosti, pokiaľ právny predpis alebo stanovy neupravujú inak. Ak je predmetom nepeňažného vkladu nehnuteľnosť, spoločnosť sa stáva vlastníkom až vkladom do katastra nehnuteľností na základe písomného vyhlásenia vkladateľa opatreného osvedčením o pravosti jeho podpisu. Projekt oddlženia predpokladá, že budú poskytovatelia oddlžovaní nehnuteľnosťami alebo že táto spoločnosť bude vykonávať realitnú činnosť a z jej výnosov bude dofinancúvať rastúci dlh? Pýtam sa, prečo je takáto forma plnenia základného imania vôbec umožnená, ak zakladateľom bol fond s peňažným plnením vo výške takým a takým, veď keď všetky nepeňažné vklady musia byť splatené pred zápisom základného imania do Obchodného registra. Ak upisovateľ nesplatí pred zápisom do Obchodného registra celý emisný kurz akcií, vydá spoločnosť bezodkladne po zápise spoločnosti do Obchodného registra dočasný list s náležitosťami uvedenými v § 176 Obchodného zákonníka. Porušenie povinnosti pri splácaní upísaných akcií bráni výkonu hlasovacieho práva akcionára. Dočasný list je cenným papierom zaručujúcim plné práva akcionára vyplývajúce z akcií, ktoré dočasný list nahrádza. Musí byť vystavený na meno a až po úplnom splatení akcie môže byť vymenený za akcie spoločnosti. Tu by možno stálo za úvahu sa spýtať, keďže nie je mi dostupný ďalší akt a keďže som videl ale zmluvy, a dostaneme s k nim, pretože by som vás rád s nimi oboznámil, po prevode obchodných podielov, ktoré vyplývali zo zakladateľskej listiny a uznesenia Výkonného výboru Fondu národného majetku, či teda boli splnené tieto náležitosti a či naozaj je dnes akcionárom Veriteľa, akciovej spoločnosti, tak ako je uvádzané, 50 % na 50 %, ministerstvo zdravotníctva a ministerstvo financií a či dnes disponujú alebo či dnes vôbec disponujú hlasovacími právami a výkonom v štatutárnych aktoch tejto spoločnosti prostredníctvom svojich zástupcov po splnení všetkých náležitosti, ktoré súvisia s uvedeným, to znamená nadobudnutie práva akcionárov. Znovu zdôrazňujem, zakladateľom bol fond, uvádza sa, že je 50 % na 50 %, ministerstvo zdravotníctva a ministerstvo financií. Podmienka nadobudnutia výkonu práv akcionára je v stanovách veľmi jasne popísaná. Bohužiaľ, nemal som možnosť dostať sa dostupne k dokumentom, či bola splnená. V prípade, že akcionár prevedie dočasný list na inú osobu pred splatením celej menovitej hodnoty akcií, zodpovedá za záväzok zaplatiť zostatok upísaného majetku ako ručiteľ. Článok VI Akcie spoločnosti. Základné imanie spoločnosti je rozdelené na 10 kusov akcií znejúcich na meno. Menovitá hodnota 1 akcie spoločnosti je 100 000 Sk. Akcie spoločnosti budú vydané ako listinné cenné papiere a nebudú verejne obchodovateľné. Je to veľmi dôležité. A opäť tomu, koho to trošku zaujíma, dávam toto znenie do pozornosti, pretože sa dostaneme v neskoršom znení stanov minimálne do situácie, keď sa budeme pýtať, prečo je v jednom bode uvedené tak a keď sa hovorí o spôsobe nakladania s akciami, sa hovorí o inom spôsobe. Akcie spoločnosti budú vydané ako listinné cenné papiere a nebudú verejne obchodovateľné. Znovu už pri notárskej zápisnici, ktorá obsahovala základné náležitosti, bolo jasné, že výkonný orgán spoločnosti tu môže meniť, môže narábať. A dostaneme sa, vážení, v znení stanov k zneniu, ktoré hovorí o možnosti fyzickej osoby byť akcionárom tejto akciovej spoločnosti. Znovu opakujem, akcie spoločnosti budú vydané ako listinné cenné papiere a nebudú verejne obchodovateľné. Spoločnosť zabezpečí vedenie zoznamu akcionárov Strediskom cenných papierov Slovenskej republiky. S akciou spoločnosti je podľa všeobecne záväzných právnych predpisov platných v Slovenskej republike (ďalej len „právny predpis“) a týchto stanov spojené právo akcionára podieľať sa na riadení spoločnosti, na jej zisku a likvidačnom zostatku. Prevod akcií sa uskutočňuje rubopisom. A odovzdaním akcie v rubopise sa uvedie obchodné meno alebo názov, sídlo a identifikačné číslo právnickej osoby, alebo meno, bydlisko a rodné číslo fyzickej osoby, ktorá je nadobúdateľom akcie. Ako ju nadobudne, keď akcie spoločnosti sú vydané ako cenné papiere a nebudú verejne obchodovateľné? (Potlesk.) Ja sa pýtam, možno je to preklep. Ak nadobúda akciu spoločnosť zahraničná, právnická osoba, identifikačné číslo sa nemusí dať. Tak bude sa obchodovať s akciami alebo sa nebude obchodovať s akciami? Dokonca možnože to bude riešenie, pretože pán minister dosť cestuje po zahraničí, možno hľadá zdroje aj tým spôsobom, že budeme môcť predať bonitnú akciovú spoločnosť niekde a získať zdroje pre slovenské zdravotníctvo. Na účinnosť prevodu listinnej akcie na meno voči spoločnosti sa vyžaduje zápis zmeny osoby akcionára v zozname akcionárov. S každou akciou spoločnosti je spojené hlasovacie právo v plnom rozsahu, s kmeňovými akciami spoločnosti nie sú spojené prednostné práva týkajúce sa dividendy. Čl. VII Druhy akcií. Valné zhromaždenie môže rozhodnúť o vydaní viacerých druhov akcií, ktoré sa navzájom odlišujú názvom a obsahom práv s nimi spojených. Podotýkam, že akciová spoločnosť bola založená kmeňovo s 10 akciami po 100 000 korún Fondom národného majetku, ktorý previedol v kľúči schválenom uznesením fondu 50 % na 50 %, to znamená 5 kusov akcií v nomináli po 100 000 korún plus 10 % zákonného rezervného fondu na ministerstvo financií a 50 % a 5 akcií na ministerstvo zdravotníctva. O žiadnych iných akciách nikde v žiadnom uznesení ani vlády, ani Fondu národného majetku ako jediného oprávneného konať vo veciach majetku štátu zmienka nie je. Pýtam sa, prečo je v čl. VII v hlave „Druhy akcií“ uvádzaný zrazu takto široký rozsah typu akcií a možných zmien. Akcie toho istého druhu nemusia mať rovnakú menovitú hodnotu. Súčet menovitých hodnôt vydaných akcií sa musí rovnať základnému imaniu spoločnosti. To je logické. Znovu opakujem, akcie toho istého druhu nemusia mať rovnakú nominálnu hodnotu. Prečo? S nimi nikto nejde obchodovať, lebo je napísané: „Akcie spoločnosti budú vydané ako cenné papiere a nebudú verejne obchodovateľné.“ Bod 2. Spoločnosť môže na požiadanie akcionárov vydať hromadné akcie. Hromadnou akciou je akcia, ktorá nahrádza viac akcií spoločnosti s rovnakou menovitou hodnotou. Pri vydaní hromadnej akcie môže požiadať majiteľ o vydanie minimálne 10 akcií spoločnosti. V tomto prípade mu spoločnosť vydá v lehote 60 dní hromadnú akciu v listinnej podobe, pričom stiahne z obehu a znehodnotí jednotlivé akcie, ktoré predmetná hromadná akcia nahradzuje. A opäť je tu tá istá otázka: Načo potrebuje mať akciová spoločnosť tak veľmi jasne definovaným predmetom činnosti a imaním možnosť vôbec manipulovať s akciami takýmto spôsobom. Bod 4. Spoločnosť je povinná držiteľovi hromadnej akcie na jeho písomné požiadanie v lehote 60 dní vydať jednotlivé akcie alebo viaceré hromadné akcie v listinnej podobe, ktoré pôvodná hromadná akcia nahrádzala, pričom okamihom ich vydania znehodnotí hromadnú akciu, o čom vyhotoví protokol. Protokoly o znehodnotení akcií, resp. hromadné akcie sú evidované po dobu trvania spoločnosti. Článok VIII Práva a povinnosti akcionárov. To sú veľmi zaujímavé body. Po prvé, práva a povinnosti akcionára ustanovujú právne predpisy a tieto stanovy spoločnosti. Bod 2. Akcionárom spoločnosti môže byť fyzická osoba alebo právnická osoba. Nie je to tak, aspoň nemám informácie o tom, že by sme reformovaním inštitúcií tohto štátu zašli až tak ďaleko, že by sme niektorý charakter týchto inštitúcií menili na fyzické osoby, aby sa mohli stať akcionármi v uvedenej akciovej spoločnosti. Vlastníctvo akcií zakladá právo akcionárov zúčastňovať sa na riadení spoločnosti. Toto právo akcionári uplatňujú zásadne na valnom zhromaždení, pričom musia rešpektovať organizačné opatrenia platné pre konanie valného zhromaždenia. Akcionár je oprávnený zúčastniť sa na valnom zhromaždení, hlasovať na ňom, požadovať vysvetlenia a uplatňovať návrhy. Počet hlasov akcionára sa riadi menovitou hodnotou jeho akcií, pričom na každých 100 000 korún pripadá akcionárovi jeden hlas. Akcionár môže vykonávať svoje práva na valnom zhromaždení prostredníctvom splnomocnenca. Splnomocnenec musí byť na účasť na valnom zhromaždení splnomocnený akcionárom písomným plnomocenstvom s úradne overeným podpisom akcionára. Ak sa akcionár, ktorý vydal splnomocnenie, zúčastní valného zhromaždenia, jeho splnomocnenie sa stane bezpredmetným. Sedem. Akcionár má právo na podiel na zisku. Akcionárom môže byť fyzická osoba a akcionár má právo na podiel na zisku spoločnosti (dividendu), ktorý valné zhromaždenie určilo na rozdelenie. Podiel akcionára na zisku spoločnosti sa určuje pomerom menovitej hodnoty jeho akcií k menovitej hodnote akcií všetkých akcionárov. Mám takýto návrh. Možno by to odstránilo obavy zdravotníckej verejnosti. Keďže to stanovy umožňujú, dajme akcie tejto akciovej spoločnosti, ktoré budú mať hodnotu, garantované v objeme vlastného imania tých neviem 26,8 mld., a nech sa podieľajú na tom zisku. Kto sa bude podieľať na zisku? Ako bude použitý tento zisk? Načo vôbec táto spoločnosť uvažuje o prerozdeľovaní dividend a zisku? Pre koho a z čoho to robí, prosím vás? (Potlesk.) Bod 8. Na výplatu dividend nemožno použiť základné imanie spoločnosti, rezervný fond ani prostriedky určené na doplnenie rezervného fondu. Bod 9. Dividendy sa vyplácajú v lehote určenej v rozhodnutí valného zhromaždenia. Bod 10. Akcionár nie je povinný vrátiť spoločnosti dividendu prijatú dobromyseľne. Jedenásť. Po dobu trvania spoločnosti ani v prípade jej zrušenia nie je akcionár oprávnený požadovať vrátenie svojich majetkových vkladov. Ináč toto je veľmi zaujímavé znenie, vážení. Ak skutočne ideme hovoriť o používaní základného imania, znovu sa pýtam, a verím, že dostanem zápisnicu z valného zhromaždenia, ktoré potvrdí, či vôbec peniaze efektívne prišli, či sú peniaze na úložke alebo ako sa s nimi bude nakladať. Po dobu trvania spoločnosti ani v prípade jej zrušenia nie je akcionár oprávnený požadovať vrátenie svojich majetkových vkladov. Akcionár má právo na podiel na likvidačnom zostatku v prípade zrušenia spoločnosti s likvidáciou. Trinásť. Práva a povinnosti akcionárov, ktorí nie sú vyslovene uvedené v tomto článku, sa spravujú ustanoveniami týchto stanov a platných právnych predpisov Slovenskej republiky. Ďalej, v III. časti Orgány spoločnosti, čl. IX Orgány spoločnosti 1. orgánmi spoločnosti sú a) valné zhromaždenie, b) predstavenstvo, c) dozorná rada. Teraz podrobnejšie. Čl. X Valné zhromaždenie. Valné zhromaždenie spoločnosti je najvyšším orgánom spoločnosti, ktoré tvoria všetci na ňom prítomní akcionári. Do pôsobnosti valného zhromaždenia patrí rozhodovať o a) zmene stanov, b) zvýšení alebo znížení základného imania poverením predstavenstva zvýšiť základné imanie, c) vydaní dlhopisov, d) zrušení spoločnosti a o zmene právnej formy spoločnosti, opäť je tu už naznačená problematická časť, s akou zmenou charakteru spoločnosti počíta projekt spoločnosti a načo má on byť, prečo má mať v stanovách vôbec štatutár, ktorým je v danom prípade valné zhromaždenie, možnosť takýmto spôsobom meniť fungovanie a charakter spoločnosti, zdá sa, že (Potlesk.) to nie je celkom jasné, e) o voľbe a odvolaní členov dozornej rady spoločnosti, f) (to je veľmi zaujímavá vec) premene akcií vydaných ako listinné cenné papiere na zaknihované cenné papiere a naopak, opäť, načo je to, g) schválení riadnej, mimoriadnej alebo konsolidovanej účtovnej uzávierky spoločnosti, h) predchádzajúcom schválení nadobudnutia vlastných akcií, predchádzajúce schválenie valným zhromaždením nie je potrebné, ak nadobudnutie vlastných akcií je nevyhnutné na odvrátenie veľkej škody bezprostredne hroziacej spoločnosti... (Prerušenie rečníka predsedajúcim.)